De europæiske seere får nu mere magt i et nyt afstemningssystem, som EBU indfører i årets 'Eurovision Song Contest' i Stockholm til maj.

I over 40 år er afstemningen i 'Eurovison Song Contest'-finalen foregået på samme måde. Nemlig ved, at de nationale juryer og seers stemmer fra hvert land blev lagt sammen med 50 procents vægt til hver.

Men med en revolutionerende ændring får seerne nu mere magt, da alle seerstemmerne fra hele Europa lægges sammen og præsenteres som et samlet resultat, uafhængig af jurystemmerne.

- Denne nye måde at præsentere stemmerne på, er et stort skridt fremad, både imod at skabe et bedre tv-show og samtidig en mere spændende konkurrence, siger EBU-formand Jon Ola Sand til eurovision.tv og fortsætter.

- Der er nu mere grund end nogensinde til at stemme i 'Eurovision Song Contest'. Det nye afstemningssystem sikrer, at den sang, som er mest populær blandt folket, vil modtage 12 point, uanset hvordan juryen har stemt, siger han.

Hør om de nye afstemningsregler i videoklippet øverst

Skaber spænding til allersidste øjeblik

Ud over at de europæiske landes befolkninger får mere at skulle have sagt i 'Eurovision Song Contest', fremmer det nye afstemningssystem også spændingen i tv-showet. For det endelige resultat vil først blive afsløret til allersidst i showet.

Det handler om at skabe tv-magi Christer Björkman, Eurovision-producent

- Alle konkurrencer bliver forstærket af en dramatisk afslutning. Det handler om at skabe tv-magi, siger chefproducer for 'Eurovision Song Contest', Christer Björkman, til eurovision.tv.

Det nye afstemningssystem er inspireret af de svenske regler og indføres efter en enstemmig afgørelse i den øverste Eurovisions-styregruppe, som gerne vil gøre op med den forudsigelighed, der har været i de seneste års finaler.

Sådan kommer det til at foregå

Præsentationen af afstemningsresultatet vil fremover foregå sådan, at talspersonen for hvert af de 43 landes juryer først vil uddele pointene 1-12. Kun de 12 point vil blive præsenteret af landenes talspersoner, mens de øvrige point vises grafisk på pointtavlen.

Herefter vil værterne Petra Mede og Måns Zelmerlöw præsentere seernes stemmer, som er lagt sammen for alle deltagerlandene.

- Folkets stemmer vil land for land blive omregnet til pointene 1-12. Herefter samles det hele i samlede tal for hvert land, som annonceres af værterne, siger Eurovision-producent Christer Björkman til SVT.

Afsløringen af seernes point vil foregå i den rækkefølge, at den sang, som har fået færrest point, nævnes først. Herefter fortsættes pointgivningen helt op til sangen, som har opnået den højeste point-score. Hvis f.eks. en sang har fået 12 point af alle landes seere, giver det en score på 516.

Det betyder, at der helt frem til slutningen af showet fortsat vil være spænding om den endelige vinder.

Afstemningssystemet vil også blive anvendt i de to indledende Eurovision-semifinaler.

I videoklippet fra eurovision.tv øverst kan du høre forklaringen på, hvordan de nye regler fungerer

Lighthouse X skal med "Soldiers of Love" forsvare Danmarks ære i den anden semifinale i 'Eurovision Song Contest', torsdag d. 12. maj i Globen i Stockholm. Finalen finder sted d. 14. maj